DA maak reg om terug te veg teen onteieningspogingsFoto: Magda Ehlers/Pexels.com Die DA in die Wes-Kaap is besig om hul ondersteuners voor te berei en op te kommandeer om volgende week stewig standpunt in te neem wanneer die parlementêre ad hoc-komitee oor onteiening sonder vergoeding die provinsie aandoen. Massavergaderings word hierdie week op die presiese plekke waar die veelpartykomitee aanstaande week aandoen, gehou om stemming te maak teen onteiening sonder vergoeding. Die vergaderings vind in Beaufort-Wes, Kaapstad, Oudtshoorn en Citrusdal plaas, en hierdie week is groot DA-vergaderings reeds op Beaufort-Wes en in Oudtshoorn gehou om teenstand teen onteiening aan te help. Die verhore in die res van die land is gekenmerk deur massa-deelname deur spesifiek EFF-ondersteuners en ander voorstaanders daarvan om die staat die alleen-eienaar van grond in die land te maak. Ander landsburgers, byvoorbeeld kommersiële boere wat teen onteiening sonder vergoeding gekant is, is in so ‘n mate uitgeskel en swak behandel dat die ad hoc-komitee ‘n amptelike verklaring uitgereik het om te vra vir groter ordentlikheid. Dit wil egter voorkom asof die wind anders kan waai in die Wes-Kaap. Die Wes-Kaapse DA-leier, Bonginkosi Madikizela, het gesê ‘n eenparige mosie teen staatsoorname van grond, en teen onteiening sonder vergoeding, is by die DA-saamtrekke aanvaar.